Dagen etter den ulykksalige skaden oppsto mot Odd ble unggutten operert på Drammen sykehus. Han mister nå resten av sesongen og U20-VM i Polen i juni – noe som ville vært et stort høydepunkt i Nico sin karriere. Dette er naturligvis et hardt slag for den ambisiøse Ottestad-gutten, men han har nå lagt den verste skuffelsen bak seg.

- Jeg får ikke gjort noe med det som har skjedd og det jeg egentlig skulle vært med på. Jeg ser kun fremover og skal komme sterkt tilbake fra denne skaden, sier Nico.

De siste dagene har 19-åringen fått massevis med støtteerklæringer fra fjern og nær. Mange har tatt kontakt og sendt meldinger. Det varmer.

- Jeg vil gjerne takke for all støtte og omtanke. Det setter jeg pris på, sier Nico Mickelson.

Han er nå hjemme hos familien på Hamar og kommer til å ta det helt med ro en ukes tid. Så starter rehabilitering- og opptreningsperioden. Nico er tilbake i miljøet på Marienlyst i løpet av neste uke.

På nåværende tidspunkt ønsker ikke Nico Mickelson å gi ytterligere kommentarer i anledning denne skaden.